**Norbert Darabos** (s. 31. toukokuuta 1964 Wien) on itävaltalainen poliitikko, joka toimi Itävallan puolustus- ja urheiluministerinä vuosina 2007–2013. Darabos on Itävallan sosiaalidemokraattisen puolueen (SPÖ) jäsen. Hän on naimisissa ja hänellä on kaksi lasta.

Koulutus
--------

Darabos on valmistunut Wienin yliopistosta, jossa hän opiskeli historiaa ja valtio-oppia vuosina 1982–1988. Hän suoritti siviilipalveluksen (saks. *Zivildienst*) vuonna 1987.

Poliittinen ura
---------------

Poliittisen uransa Darabos aloitti Burgenlandin osavaltiossa sijaitsevan kotikaupunkinsa Nikitschin valtuutettuna vuonna 1987. Valmistumisensa jälkeen Darabos työskenteli vuosina 1988–1991 johtajana sosiaalidemokraattisen ajatushautomon Dr.-Karl-Renner-Instituutin palveluksessa. Vuodesta 1998 hän on toiminut Burgenlandin sosiaalidemokraattien johtajana ja vuodesta 2000 puolueensa hallituksen jäsenenä. Itävallan parlamentin jäsenenä hän on toiminut 16. kesäkuuta 2004 alkaen.

Sosiaalidemokraattien noustua parlamentin suurimmaksi puolueeksi vuoden 2006 vaaleissa Darabos valittiin mukaan neuvottelemaan Itävallan kansanpuolueen (ÖVP) kanssa muodostettavasta hallituksesta. Hänet nimitettiin puolustusministeriksi sosiaalidemokraattien ja kansanpuolueen muodostamaan Alfred Gusenbauerin hallitukseen, joka aloitti 11. tammikuuta 2007. Darabos jatkoi ministerinä myös 2. joulukuuta 2008 aloittaneessa Werner Faymannin hallituksessa, jolloin hänen vastuulleen tulivat myös urheiluasiat.

Puolustusministerinä Darabos on linjannut tulevaisuuden haasteiksi tietoverkkojen turvallisuuden ja terrorismin uhkan. Tiukan taloustilanteen alla puolustusministeriö määrättiin säästämään 600 miljoonaa euroa vuoteen 2016 mennessä. Darabosin esittelemiin säästöihin kuuluivat muun muassa asevoimien työntekijöiden vähentäminen ja luopuminen suurimmasta osasta panssarivaunuista. Darabos torjui sosiaalidemokraattien piiristä nousseen ehdotuksen ilmavoimien hävittäjien myymiseksi ja ilmapuolustuksen hoitamisen ostopalveluna.

Säästösuunnitelmien lisäksi Darabos on esittänyt Itävallan luopuvan asevelvollisuudesta ja siirtyvän ammattiarmeijaan. Suurin osa itävaltalaisista vastustaa asevelvollisuutta, ja asiasta on aikomus järjestää kansanäänestys. Vuoden 2012 alussa Darabos ilmoitti, että ammattiarmeijaa testataan ensin luopumalla asevelvollisten käytöstä tietyissä joukkoyksiköissä.

Lähteet
-------

1. 1 2 3  Norbert Darabos - Minister of Defence and Sports *bmlv.gv.at*. Itävallan armeija. Viitattu 11.7.2012. (englanniksi)
2. 1 2  Itävallan armeija säästää luopumalla panssarivaunuista *yle.fi*.  23.11.2011. Yle Uutiset. Viitattu 11.7.2012.
3. ↑  Darabos determined to reduce force levels  6.3.2012. Austrian Times. Viitattu 11.7.2012. (englanniksi)
4. ↑  Palmen, Jukka: Itävallan puolustusministeri torjuu ilmavoimien lakkautuksen *yle.fi*.  2.1.2012. Yle Uutiset. Viitattu 11.7.2012.
5. ↑  Vihervuori, Marita: Itävallan armeija pienenee *kaleva.fi*.  26.1.2011. Kaleva. Viitattu 11.7.2012.
6. ↑  Müller, Albrecht: Austria Starts Test Run for Professional Army *defensenews.com*.  24.1.2012. DefenseNews.  Arkistoitu 25.4.2013. Viitattu 11.7.2012. (englanniksi)

Aiheesta muualla
----------------

* Puolustus- ja urheiluministerin esittely asevoimien sivustolla (englanniksi)
* Darabos parlamentin sivuilla (saksaksi)

* Kuvia tai muita tiedostoja aiheesta **Norbert Darabos** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Alankomaat

 |

 |